###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 1/2020. (I. 29.)** Az „Északi Iparterület kialakítása, a terület közművel történő ellátása” tárgyú megismételt közbeszerzési eljárás eredményének megállapításának javaslata

**A20 2/2020. (I. 29.)** A pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelet módosításának javaslata

**A20 3/2020. (I. 29.)** Az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló 18/2018. (XI. 30.) önkormányzati rendelet módosításának javaslata

**A20 4/2020. (I. 29.)** A Közintézmények Szolgáltató Irodájánál alkalmazott élelmezési nyersanyagnormák emelésének javaslata

**A20 5/2020. (I. 29.)** A nevelési, oktatási, szociális intézményekben alkalmazandó intézményi térítési díjakról szóló rendelet elfogadásának javaslata

**A20 6/2020. (I. 29.)** A Berettyóújfalui Római Katolikus Egyházközség részére vissza nem térítendő támogatás nyújtásának javaslata

**A20 7/2020. (I. 29.)** A Berettyóújfalui Polgármesteri Hivatal 2019. évi munkájáról szóló beszámoló javaslata

**A20 8/2020. (I. 29.)** A 492/116 hrsz-ú ingatlan értékesítésére vonatkozó versenytárgyalás eredményének javaslata

**A20 9/2020. (I. 29.)** A 983/7/A/38 hrsz-ú ingatlan értékesítésére vonatkozó versenytárgyalás eredményének javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2020. január 29-én megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

 Dr. Zákány Zsolt bizottsági elnök

 Nagy István bizottsági tag

 Csarkó Imre bizottsági tag

 Gógán Péterné bizottsági tag

 Lencsésné Gál Mária bizottsági tag

**Berettyóújfalui Polgármesteri Hivatal részéről:**

Muraközi István polgármester

Bónácz János alpolgármester

 Dr. Körtvélyesi Viktor jegyző

 Dézsi Ferencné pénzügyi irodavezető

 Dr. Mészáros Gabriella intézményi ügyintéző

 Mile Sándor jegyzőkönyvvezető

**Meghívottak:**

 Ulicsné Erdős Erzsébet intézményvezető, Közintézmények Szolg. Irodája

 Bondár Sándor ügyvezető, Herpály-Team Kft.

 Rákóczi Jenő plébános, Berettyóújfalui Római Katolikus Plébánia

A Pénzügyi Bizottság ülésének levezető elnöke Dr. Zákány Zsolt volt. A levezető elnök köszöntötte a jelenlévőket, majd megállapította, hogy a Pénzügyi Bizottság 5 fővel van jelen, így határozatképes. Elmondta, hogy a Pénzügyi Bizottsági ülés meghívójában 9 napirendi pont szerepel, melynek tervezetét szavazásra bocsátotta. A Pénzügyi Bizottság tagjai a napirend tervezetének elfogadását 5 igennel egyhangúan támogatták.

Az ülés kezdete: 1604

**Az ülés napirendje:**

1./ Előterjesztés a pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelet módosításáról (2.)

 **Előterjesztő:** Muraközi István polgármester

2./ Előterjesztés az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló 18/2018. (XI. 30.) önkormányzati rendelet módosítására (3.)

            **Előterjesztő:** Muraközi István polgármester

3./ Előterjesztés a nevelési, oktatási, szociális intézményekben alkalmazandó intézményi térítési díjakról szóló rendelet elfogadására (4.)

 **Előterjesztő:** Muraközi István polgármester

4./ Előterjesztés a Berettyóújfalui Római Katolikus Egyházközség részére vissza nem térítendő támogatás nyújtásáról (8.)

 **Előterjesztő**: Muraközi István polgármester

5./ Beszámoló a Berettyóújfalui Polgármesteri Hivatal 2019. évi munkájáról (9.)

 **Előterjesztő:**  Dr. Körtvélyesi Viktor jegyző

6./ Előterjesztés az „Északi Iparterület kialakítása, a terület közművel történő ellátása” tárgyú megismételt közbeszerzési eljárás eredményének megállapítására(16.)

 **Előterjesztő:**  Muraközi István polgármester

7./ Előterjesztés a 492/116 hrsz-ú ingatlan értékesítésére vonatkozó versenytárgyalás eredményéről (19.)

**Előterjesztő**: Muraközi István polgármester

8./ Előterjesztés a 983/7/A/38 hrsz-ú ingatlan értékesítésére vonatkozó versenytárgyalás eredményéről (20.)

**Előterjesztő**: Muraközi István polgármester

9./ Előterjesztés a Közintézmények Szolgáltató Irodájánál alkalmazott élelmezési nyersanyagnormák emelésére

**Előterjesztő:** Muraközi István polgármester

**1. Napirend:** Előterjesztés az „Északi Iparterület kialakítása, a terület közművel történő ellátása” tárgyú megismételt közbeszerzési eljárás eredményének megállapítására

**Dr. Körtvélyesi Viktor jegyző** szóbeli kiegészítésében elmondta, hogy ennek a közbeszerzésnek az előzményei az előző önkormányzati ciklusba nyúlnak vissza. Tavaly májusban hozott a képviselő-testület döntést az Ipari Park kialakítása tárgyú TOP-os közbeszerzési eljárás eredményéről. Ez egy két részben lefolytatott közbeszerzési eljárás volt, egyrészt az északi iparterület, másrészt a déli Ipari Park felújítására vonatkozóan. Az előterjesztésben leírtaknak megfelelően, illetve az abban foglalt okok miatt a Miniszterelnökség Közbeszerzési Felügyeleti Főosztálya nem állított ki támogató záró tanúsítványt az északi Ipari Park közbeszerzésére vonatkozóan, ezért az abban a tárgyban megkötött vállalkozási szerződés nem léphetett hatályba. Ennek megfelelően azonos tartalommal egy új, megismételt közbeszerzési eljárás lefolytatására volt szükség. Az eljárás tavaly november elején került megindításra. Többszöri ajánlattételi határidő hosszabbítást követően, illetve sok ajánlattevői érdeklődést, tájékoztatáskérést követően január 10-én került sor az elektronikusan beérkezett ajánlatok bontására. 4 ajánlattevő nyújtott be ajánlatot, az értékelési szempontok szerinti ajánlatok a táblázatban rögzítve vannak. Ebből látszik, hogy mind a 4 ajánlati ár meghaladja a pályázatban rendelkezésre álló fedezet összegét. A 4 ajánlattevő közül az egyik ajánlattevő automatikusan kizárásra került, mivel az ajánlati felhívásban kiírásra került egy feltétel, hogy ez a közbeszerzés fenntartásra kerül az évi 1 milliárd forint árbevételt el nem érő cégek részére. A Strabag Zrt. nem felelt meg ennek a feltételnek, ezért kizárásra került az eljárás során. A többi 3 cég ajánlata megfelelt, azok érvényesnek tekinthetők. A berettyóújfalui székhelyű Berettyó-Útép Kft. nyújtotta be a legjobb ajánlatot az értékelési szempontok alapján. A Berettyó-Útép Kft. által ajánlott ár is meghaladja a rendelkezésre álló fedezet összegét. Az eljárást lezáró döntést mindenképpen meg kell hozni. Ez vagy egy olyan döntés, amely szerint eredményesnek nyilvánítja a képviselő-testület az eljárást és nyertesként a legjobb árajánlatot adó céget hirdeti ki azzal, hogy a hiányzó fedezetet saját forrásból biztosítja, vagy pedig eredménytelenné nyilvánítja a közbeszerzési eljárást, mivel nem áll rendelkezésre megfelelő fedezet. Ebben az esetben viszont maga a pályázat lehetetlenülne el. Arra nincs már idő, hogy további határidőkkel megtoldják a pályázatot, mivel ez év augusztus 31.-e a teljesítési határidő dátuma.

**Dr. Zákány Zsolt képviselő** hozzátette, hogy reménykedik benne, hogy a terület értékesítésekor majd tolongani fognak az érdeklődők, így ez plusz ráfordítás kamatostól megtérülhet.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**1/2020. (I. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a TOP-1.1.1-15-HB1-2016-00012 számú projekt keretében „Ipari park és iparterület fejlesztése Berettyóújfaluban” tárgyú nemzeti értékhatárt elérő, Kbt. 117.§-a szerinti hirdetmény közzétételével induló közbeszerzési eljárásban érvényesnek nyilvánítja a Berettyó Útép Kft. (4100 Berettyóújfalu, Széchenyi utca 59.) ajánlattevő ajánlatát, amennyiben a Miniszterelnökség Közbeszerzési Felügyeleti Főosztálya a közbeszerzési eljárásra vonatkozó záró tanúsítványt kiállítja.

Berettyóújfalu Város Önkormányzata Képviselő-testülete a TOP-1.1.1-15-HB1-2016-00012 számú projekt keretében „Ipari park és iparterület fejlesztése Berettyóújfaluban” tárgyú nemzeti értékhatárt elérő, Kbt. 117.§-a szerinti hirdetmény közzétételével induló közbeszerzési eljárást eredményesnek nyilvánítja, amennyiben a Miniszterelnökség Közbeszerzési Felügyeleti Főosztálya a közbeszerzési eljárásra vonatkozó záró tanúsítványt kiállítja.

A TOP-1.1.1-15-HB1-2016-00012 számú projekt keretében „Ipari park és iparterület fejlesztése Berettyóújfaluban” tárgyú nemzeti értékhatárt elérő, Kbt. 117.§-a szerinti hirdetmény közzétételével induló közbeszerzési eljárás nyertese a Berettyó Útép Kft. (4100 Berettyóújfalu Széchenyi utca 59.)ajánlattevő, amennyiben a Miniszterelnökség Közbeszerzési Felügyeleti Főosztálya a közbeszerzési eljárásra vonatkozó záró tanúsítványt kiállítja.

A szerződés az alábbi feltételek szerint kerül megkötésre:

|  |  |
| --- | --- |
| *Szempont* | *Megajánlás* |
| **A teljesítésbe bevonni kívánt legalább 1 fő olyan szakember, aki közmű kiépítésének/felújításának/****bővítésének irányításában szerzett tapasztalattal rendelkezik** (igen/nem): | igen |
| **A teljesítésbe bevonni kívánt legalább 1 fő olyan szakember, aki útépítés és/vagy útfelújítás****irányításában szerzett tapasztalattal rendelkezik** (igen/nem): | igen |
| **Többletjótállás időtartama (hónapokban)** (min:0 hónap, max: 36 hónap): | 36 |
| **Ajánlati ár** (nettó HUF): | 242 957 190.- |

Berettyóújfalu Város Önkormányzata Képviselő-testülete a TOP-1.1.1-15-HB1-2016-00012 számú projekt keretében „Ipari park és iparterület fejlesztése Berettyóújfaluban” tárgyú nemzeti értékhatárt elérő, Kbt. 117.§-a szerinti hirdetmény közzétételével induló közbeszerzési eljárásban a nyertes ajánlattevő által megajánlott ajánlati árat figyelembe véve a pályázati forrásból rendelkezésre álló anyagi fedezet mértékén felül nettó 42. 635. 386.- Ft pénzügyi fedezetet biztosít az Önkormányzat 2020. évi költségvetéséből, támogatja és a Képviselő-testületnek elfogadásra javasolja.

**Határidő:** 2020. január 30.

 **Felelős:** Dr. Zákány Zsolt elnök

**2. Napirend:** Előterjesztés a pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelet módosításáról

**Muraközi István polgármester** szóban hozzátette, hogy néhány évvel ezelőtt az otthonukban egyedül élő 80 év felettieknek volt ingyenes a hulladékszállítás. Ezt az előző ciklusban sikerült 75 évre levinni, ami alanyi jogon járt, most pedig elismerve az idősek előző évtizedekben végzett munkáját a hulladékszállítási díjkedvezményre vonatkozó korhatárt 70 évre szeretnék csökkenteni.

**Lencsésné Gál Mária bizottsági tag** kérdést tett fel arra vonatkozóan, hogy az eljárási folyamata hogy fog ennek zajlani? Ezt automatikusan kapják a 70 év felettiek, vagy kérelmet kell benyújtani az önkormányzathoz?

**Muraközi István polgármester** válaszában elmondta, hogy kérelmet kell majd benyújtani, de a rendelet hatályba lépését követően a helyben szokásos módon, a Bihari Hírlapban és a város honlapján is tájékoztatják a lakosságot.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**2/2020. (I. 29.) Pénzügyi Bizottsági Határozat**

A Pénzügyi Bizottság a pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2020. január 30.

 **Felelős:** Dr. Zákány Zsolt elnök

**3. Napirend:** Előterjesztés az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló 18/2018. (XI. 30.) önkormányzati rendelet módosítására

**Muraközi István polgármester** kiegészítésében elmondta, hogy korábban csak az összkomfortos lakások bérlői nyújthattak be igényt az általuk bérelt ingatlan megvásárlására vonatkozóan. Több alkalommal merült fel igény a komfortos lakások bérlői részéről, hogy a komfortos lakások megvásárlására is adjon lehetőséget az önkormányzat. A rendelet módosításának ez az egyik része. A másik része egy nagyobb horderejű, gyakorlatilag 2009 óta változatlan bérleti díjak módosítására vonatkozik. 2009 óta olyan mértékben változtak az árak, hogy a jelenlegi bérleti díjak ezeknek a lakásoknak a minimális karbantartását sem fedezik. Ha a rendelet módosítását elfogadja a képviselő-testület, akkor évente egy olyan 17 millió forintos alap áll majd rendelkezésre, amellyel ezeknek a lakásoknak az állapotát jobbá lehet tenni, a karbantartásukra ennyivel lehet majd többet költeni. Itt felmerül a kérdés, hogy ki fizesse meg ezt az úgynevezett karbantartást? A javaslat szerint elsősorban azok járuljanak hozzá az érintett lakások karbantartásához, akik benne laknak. Ha ezzel a plusz bevétellel a lakások nyílászáróinak cseréjére, vagy szigetelésére tud az önkormányzat forrást biztosítani, akkor már elérte a célját. Ha valaki meg akarja vásárolni a komfortos, vagy összkomfortos lakását, akkor ennek a bevételét is egy alapba tenné az önkormányzat, tehát minden egyes ingatlanértékesítésből származó bevétel a jelenleg az önkormányzat tulajdonában lévő bérlakás-állomány állagmegóvására, karbantartására fordítódna. A jelenlegi állapot tarthatatlan, a cél az, hogy inkább kevesebb, de jobb minőségű bérlakás szolgálja az ott élők lakhatását. Kéri a bizottság tagjait, hogy támogassák a rendelet módosítását.

**Dr. Zákány Zsolt képviselő** kérdést tett fel arra vonatkozóan, hogy jól értette-e, hogy a bérleti díjakból befolyó összegekből, illetve a lakások értékesítéséből befolyó összegekből valamilyen lakás alapot szeretne létrehozni az önkormányzat? Erre vonatkozóan az előterjesztés semmit sem tartalmaz, viszont polgármester úr kiegészítésében erről beszélt.

**Muraközi István polgármester** válaszában elmondta, hogy a terv pontosan ez. Sok esetben a bérlők a lakás kisebb-nagyobb felújítását kérik, azonban a bérleti díjak jelenlegi mértéke erre nem nagyon ad fedezetet. A korábbi képviselő-testület már módosította ezt a rendeletet, hogy a határozott idejű bérleti szerződések csak 6 hónappal kerültek meghosszabbításra. Ezzel az intézkedéssel sokkal jobb lett a fizetési hajlandóság, mivel gyakorlatilag csak annak hosszabbítja meg az önkormányzat a bérleti szerződést, akinek nincs lakbér hátraléka. A bérleti díjak emelése vitathatatlanul nagyobb kiadással jár, de az önkormányzat ígéretet tud tenni arra, hogy a beszedett bérleti díjak a bérlakások karbantartására, felújítására lesznek fordítva.

**Dr. Zákány Zsolt képviselő** szóban hozzátette, hogy az emelés mértékét túlzottnak, nagyléptékűnek tartja, aláírva, hogy a jelenlegi bérleti díjak valóban nagyon alacsonyak voltak. Ismerve az ott lakókat, ha az önkormányzat egy közel négy-ötszörös emelést eszközöl, akkor véleménye szerint a fizetési hajlandóságban változás fog beállni. Ha az önkormányzat tudja motiválni a bérlőket, hogy itt tényleg minőségbeli változás áll be a lakások állapotában, akkor lehetséges, hogy a fizetési hajlandóság is eléri a mostani szintet.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**3/2020. (I. 29.) Pénzügyi Bizottsági Határozat**

A Pénzügyi Bizottság az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló 18/2018. (XI. 30.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2020. január 30.

 **Felelős:** Dr. Zákány Zsolt elnök

**4. Napirend:** Előterjesztés a Közintézmények Szolgáltató Irodájánál alkalmazott élelmezési nyersanyagnormák emelésére

**Ulicsné Erdős Erzsébet intézményvezető** szóbeli kiegészítésében elmondta, hogy az előterjesztésben is szerepel, hogy 2012 óta nem történt áremelés. Az élelmezésvezetőkkel történt egyeztetést követően terjesztették elő ezt az áremelési javaslatot, mely jelentős, átlag 20%-os emelésről szól. Amennyiben a képviselő-testület a holnapi napon elfogadja a rendelet módosítását, akkor bízik benne, hogy a szülők is megértéssel fogadják majd az emelést, tekintettel arra, hogy 2012 óta nem történt emelés az élelmezési nyersanyagnormák tekintetében. A környező települések árait megvizsgálva azt tudja mondani, hogy a KÖSZI árai még az emelés után is ezek alatt maradnak.

**Lencsésné Gál Mária bizottsági tag** aggályát fejezte ki az emelés kapcsán. Elmondta, hogy nap mint nap ott van a gyerekek között, látja, hogy mennyit és mit esznek meg. Véleménye szerint az emelés hatására sokan vagy tízórait, vagy uzsonnát nem fognak kérni. Azt látja, hogy borzasztó nagy pocsékolás megy a gyerekek részéről, sokszor megkérdőjelezi, hogy mit adnak otthon enni ezeknek a gyerekeknek, ha egy csirkecombot rizzsel nem esznek meg.

**Ulicsné Erdős Erzsébet intézményvezető** hozzátette, hogy a nyersanyagnorma nettó összeg, ebből kell az élelmezésvezetőknek megoldani a napi étkezéseket. A szülők az áfával növelt, illetve a kedvezményekkel csökkentett összeget fizetik be. Bölcsődés és óvodás körben a szülők 90%-a nem fizet térítési díjat, mert olyan jellegű kedvezmények kapcsolódnak a térítési díjakhoz. Ebben a két körben 2015-ben lettek a kedvezmények kiterjesztve. Általános- és középiskolás körben szintén kapcsolódnak kedvezmények a térítési díjakhoz, ezért nem minden szülőt érint a nyersanyagnormák emelése. A rendszeres gyermekvédelmi kedvezményben részesülők ingyenesen étkezhetnek az általános iskola végéig, középiskolások esetében pedig a kedvezmény mértéke 50%. Annak érdekében, hogy az élelmezésvezetők be tudják tartani a közétkeztetési rendelet előírásait, ahhoz szükség van a nyersanyagnormák emelésére.

**Csarkó Imre képviselő** a nyersanyagnormák mértékével kapcsolatban megjegyezte, hogy a gyerekek többsége naponta többet költ rossz minőségű élelmiszerekre, mint amekkora többletkiadás merül fel a térítési díjak emelése kapcsán, és ez még a szegényebb sorsú gyermekek esetében is megfigyelhető.

**Lencsésné Gál Mária bizottsági tag** hozzátette, hogy az áremelésre valamilyen szinten szükség van, de továbbra is az a véleménye, hogy a szülők az áremelést úgy fogják kompenzálni, hogy inkább odateszik a drágább tízórait vagy uzsonnát a gyereknek, legyen az akár csoki, vagy bármilyen más egészségtelen élelmiszer, vagyis a tízórait és uzsonnát nem fogják kérni, csak az ebédet.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**4/2020. (I. 29.) Pénzügyi Bizottsági Határozat**

Berettyóújfalu Város Önkormányzata Képviselő-testülete Pénzügyi Bizottsága Berettyóújfalu Város Önkormányzata Képviselő-testületének a Szervezeti és Működési Szabályzatáról szóló 17/2019. (XI.01.) önkormányzati rendeletében kapott felhatalmazás alapján a közétkeztetésre vonatkozó táplálkozás-egészségügyi előírásokról szóló 37/2014. (IV. 30.) EMMI rendelet előírásainak megfelelően 2020. február 1. napjától a Közintézmények Szolgáltató Irodája számára az alábbiak szerint határozza meg az élelmezési nyersanyagnormát:

|  |  |
| --- | --- |
| **Étkezői csoportok**  | **Nyersanyag-norma (Ft)** |
| Bölcsőde | 394 |
| ebből reggeli | 91 |
|  tízórai | 40 |
|  ebéd | 198 |
|  uzsonna | 65 |
| Bölcsőde **diétás** étkezés | 472 |
| ebből reggeli | 109 |
|  tízórai | 47 |
|  ebéd | 236 |
|  uzsonna | 80 |
| Óvoda | 315 |
| ebből tízórai | 59 |
|  ebéd | 197 |
|  uzsonna | 59 |
| Óvoda diétás étkezés | 473 |
| ebből tízórai | 71 |
|  ebéd | 331 |
|  uzsonna | 71 |
| Általános iskola |   |
| napközi 3 étkezés |   |
| 1-4. osztály | 402 |
| ebből tízórai | 71 |
|  ebéd | 260 |
|  uzsonna | 71 |
| 5-8. osztály | 473 |
| ebből tízórai | 71 |
|  ebéd | 331 |
|  uzsonna | 71 |
| általános iskola **diétás** étkezés | 473 |
| ebből tízórai | 71 |
|  ebéd | 331 |
|  uzsonna | 71 |
| menza (ebéd) |   |
| 1-4. osztály | 260 |
| 5-8. osztály | 331 |
| **diétás ebéd**  | 331 |
| Tízórai vagy uzsonna | 71 |
| **Étkezői csoportok**  | **Nyersanyag-norma (Ft)** |
| Középiskolások (napi 5 étkezés) | 898 |
| ebből reggeli | 150 |
|  tízórai | 71 |
|  ebéd | 386 |
|  uzsonna | 71 |
|  vacsora | 220 |
| Középiskolások (ebéd) | 386 |

Berettyóújfalu Város Önkormányzata Képviselő-testülete Pénzügyi Bizottsága 2020. február 1. napjával visszavonja a 96/2016. (VIII. 31.) önkormányzati határozatát.

**Határidő:** azonnal

 **Felelős:** Dr. Zákány Zsolt elnök

**5. Napirend:** Előterjesztés a nevelési, oktatási, szociális intézményekben alkalmazandó intézményi térítési díjakról szóló rendelet elfogadására

**Ulicsné Erdős Erzsébet intézményvezető** szóbeli kiegészítésében elmondta, hogy a diétás nyersanyagnorma valamivel magasabb, mint néhány korcsoport nyersanyagnormája, viszont ezt a rendelet-tervezetben nem vezették át, mivel azt javasolják, hogy a diétás étrendű gyermek is ugyanazt a térítési díjat fizesse, mint normál étrendű kortársa.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**5/2020. (I. 29.) Pénzügyi Bizottsági Határozat**

A Pénzügyi Bizottság a nevelési, oktatási, szociális intézményekben alkalmazandó intézményi térítési díjakról szóló rendelet elfogadását támogatja és a Képviselő-testületnek elfogadásra javasolja.

**Határidő:** 2020. január 30.

 **Felelős:** Dr. Zákány Zsolt elnök

**6. Napirend:** Előterjesztés a Berettyóújfalui Római Katolikus Egyházközség részére vissza nem térítendő támogatás nyújtásáról

**Muraközi István polgármester** kiegészítésében elmondta, hogy a Berettyóújfalui Római Katolikus Egyházközség azzal a kéréssel kereste meg az önkormányzatot, hogy lehetőségeihez mérten járuljon hozzá a római katolikus templom felújításához. Korábban a Berettyószentmártoni Református Egyházközség és a Baptista Egyház is hasonló mértékű támogatásban részesült.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**6/2020. (I. 29.) Pénzügyi Bizottsági Határozat**

A Pénzügyi Bizottság 500.000 Ft vissza nem térítendő támogatás nyújtását a Berettyóújfalui Római Katolikus Egyházközség részére a Berettyóújfaluban lévő római katolikus templom felújításához támogatja és a Képviselő-testületnek elfogadásra javasolja.

**Határidő:** 2020. január 30.

 **Felelős:** Dr. Zákány Zsolt elnök

**7. Napirend:** Beszámoló a Berettyóújfalui Polgármesteri Hivatal 2019. évi munkájáról

**Dr. Körtvélyesi Viktor jegyző** szóban hozzátette, hogy minden év elején hasonló formában és terjedelemben nyújtják be a beszámolót a bizottságok és a képviselő-testület részére a Polgármesteri Hivatal megelőző évi munkájáról. Próbálták irodákra, ügycsoportokra lebontva, számokkal alátámasztva bemutatni, hogy milyen munka folyik a Hivatalban az év folyamán. Részletekbe nem menne bele, de már magának a beszámolónak az elkészítése is nagy munka volt. Ezt követően pedig megköszönte a Hivatal minden munkatársának az előző évben végzett munkáját, illetve kérte a beszámoló elfogadását.

**Dr. Zákány Zsolt képviselő** gratulációját fejezte ki a beszámoló kapcsán, azt rendkívül részletesnek tartja.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**7/2020. (I. 29.) Pénzügyi Bizottsági Határozat**

A Pénzügyi Bizottság a Berettyóújfalui Polgármesteri Hivatal 2019. évi munkájáról szóló beszámoló elfogadását támogatja és a Képviselő-testületnek elfogadásra javasolja.

**Határidő:** 2020. január 30.

 **Felelős:** Dr. Zákány Zsolt elnök

**8. Napirend:** Előterjesztés a 492/116 hrsz-ú ingatlan értékesítésére vonatkozó versenytárgyalás eredményéről

**Muraközi István polgármester** kiegészítésében elmondta, hogy november 28-án döntött a képviselő-testület a Nap utcából nyíló, 45 m2 nagyságú kivett beépítetlen területnek a versenytárgyalás útján történő értékesítéséről. Meg lett határozva a minimum eladási ár, ezen az áron volt jelentkező, gyakorlatilag a határozati javaslat elfogadásával az adásvételi szerződés megkötésére nyílik lehetőség.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**8/2020. (I. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete értékesíti a tulajdonát képező berettyóújfalui 492/116 hrsz.-ú, 45 m2 nagyságú kivett beépítetlen terület művelési ágú ingatlant Nagy Tamás 4100 Berettyóújfalu, Radnóti u. 29/A. sz. alatti lakos részére 16.200.-Ft+ÁFA áron.

A Képviselő-testület felhatalmazza Muraközi István polgármestert az adásvételi szerződés megkötésére.Az adás-vételi szerződés megkötésével kapcsolatban felmerülő költségek a vevőt terhelik, támogatja és a Képviselő-testületnek elfogadásra javasolja.

**Határidő:** 2020. január 30.

 **Felelős:** Dr. Zákány Zsolt elnök

**9. Napirend:** Előterjesztés a 983/7/A/38 hrsz-ú ingatlan értékesítésére vonatkozó versenytárgyalás eredményéről

**Muraközi István polgármester** hozzátette, hogy szintén a november 28-ai képviselő-testületi ülésen született döntés az önkormányzat tulajdonát képező garázs versenytárgyalás útján történő értékesítéséről. Itt már kialakult egy verseny, és nem a vételi szándékát bejelentő Egyesületnek, hanem magánszemélyeknek sikerült a legjobb ajánlatot tenni. Ha esetleg a bizottság tagjai alacsonynak gondolják a vételárat, azt hozzá kell tenni, hogy a kerékpárút gyakorlatilag ennek a helyiségnek a garázsként történő használatát megszüntette, kvázi irodaként lehet használni.

**Dr. Zákány Zsolt képviselő** kifejtette, hogy véleménye szerint még ez a 700.000 Ft + Áfa is alacsony ár ezért az ingatlanért. Igaz, hogy garázsként nem használható, de üzletként vagy irodaként kiválóan hasznosítható, ott pedig ennél lényegesen nagyobb áron cserélnek gazdát az ingatlanok.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**9/2020. (I. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete értékesíti a tulajdonát képező berettyóújfalui 983/7/A/38 hrsz.-ú, 18 m2 nagyságú garázs művelési ágú ingatlant Borsos Erika 4100 Berettyóújfalu, Mártírok u. 1. TT/6. sz. és Kardosné Feke Judit 4100 Berettyóújfalu, Millennium út 1/B. TT/5. sz. alatti lakosok részére 1/2 -1/2 tulajdoni arányban 700.000.-Ft+ÁFA áron.

A Képviselő-testület felhatalmazza Muraközi István polgármestert az adásvételi szerződés megkötésére.Az adás-vételi szerződés megkötésével kapcsolatban felmerülő költségek a vevőket terhelik, támogatja és a Képviselő-testületnek elfogadásra javasolja.

**Határidő:** 2020. január 30.

 **Felelős:** Dr. Zákány Zsolt elnök

A levezető elnök megköszönte a jelenlévők munkáját és az ülést 16:39 perckor bezárta.

k.m.f.

 Dr. Zákány Zsolt Csarkó Imre

 Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető